AFRIKAANSE OPSOMMING: Die naam Albert Troskie is vir menige orreliste sinoniem met die Suider-Afrikaanse Kerkorreliste Vereniging (SAKOV). Sedert sy stigting van SAKOV in 1980, lewer Troskie vele bydraes tot kerkmusiek in Suid-Afrika. Vanweë sy betrokkenheid as voorsitter van SAKOV vir 20 jaar het hy gereelde kontak gehad met orreliste landwyd. So het hy bewus geraak van hul behoeftes ten opsigte van indiensopleiding, gepaste musiek vir die erediens, salarisskale en kontak met ander orreliste om ’n paar te noem. As redakteur van die jaarlikse tydskrif Vir die Musiekleier en die Nuusbrief van SAKOV het hy vele artikels geskryf oor ’n groot verskeidenheid onderwerpe. As komponis lewer hy steeds ’n bydrae met sy koraalvoorspele en koorverwerkings vir gebruik in die erediens of konserte. As een van drie redakteurs van die Liedboek van die Kerk was sy ervaring en kennis op die gebied van kerkmusiek deurgaans ’n aanwins. Vanaf 2009 is Troskie lid van die VONKK-kommissie (Voortgesette Ontwikkeling van Nuwe Klassieke Kerkmusiek) wat aanvullende liedere tot die Liedboek van die Kerk uitgee en het hy verskeie orrelharmonisasies en koorverwerkings hiervoor gedoen. As orrelkenner, -adviseur en -geskiedskrywer lewer sy twee boeke oor die orrels in Suid- Afrika ’n belangrike bydrae tot die Suid-Afrikaanse kultuurgeskiedenis en tot die bewaring van historiese pyporrels. Buiten die vele orrels waarvoor hy as adviseur opgetree het, lewer die twee orrels in Port Elizabeth waarby hy oor jare betrokke was, die NG Kerk Somerstrand en die Veremarksentrum-orrel, noemenswaardige bydraes tot die musieklewe van die stad. As sekretaris van die Veremark-orrelvereniging het daar die afgelope 17 jaar reeds meer as 140 konserte onder sy inisiatief plaasgevind. As voordraer gee hy nog gereeld orreluitvoerings en ses CDs (sommige saam met sy kerkkoor) is onder sy leiding opgeneem. Verskeie toekennings wat hy ontvang het lewer bewys dat sy bydraes tot kerkmusiek in Suid- Afrika wye erkenning geniet. Die hoofdoel van hierdie navorsing is om die verskillende bydraes wat Albert Troskie tot kerkmusiek in Suid-Afrika gelewer het, te belig.